  Туспуктэм: Наталия Сильвестрова Наталия Сильвестрова 26-тӥ толсуре Йӧскалык лыдӟетъюртлэн юртаз Удмуртилэн кивалтэтэзлэсь 2022-тӥ ар понна литературая премиоссэ басьтӥсьёсты данъян ужрад ортчиз. Пумиськонэ ивортодэтъя «Удмуртия» агентстволэн корреспондентэз но вуылӥз. Вожвылъясконэ 27 автор но 27 произведение пыриськиз. Вормисъёсты ньыль номинациын пуйизы: – «Лучшее драматургическое произведение» номинациын – Юрий Селиванов «Сарапульские юнкера» уженыз; – «Лучшее литературно-художественное произведение (роман, повесть, рассказ)» номинациын – Любовь Мишина (Ганькова) «Палтури» бичетэныз; – «Лучшее поэтическое произведение (поэтический сборник)» номинациын – Татьяна Артюхина «Томный трёхтомник» бичетэныз; – «Лучшее литературное произведение для детей и юношества» номинациын – Ольга Арматынская «Чих и другие городские жители» книгаеныз; Премилэн лауреатэзлэн Любовь Мишиналэн (Ганьковалэн) «Палтури» книгаяз веросъёсыз, мадёсъёсыз, тодэ ваёнъёсыз, инкуазь суредъёсыз, визь пырыосыз но кылбуръёсыз пыризы. Гожъясь гурт улонэз, нылкышнолэсь пуштроссэ суреда. « Гожъяськон мылкыд кылдэ, куке музъем пушкын бугыръяськыса жадиськод, уӵыпи куараез кылӥсько ке, бакалэсь кваккетэмзэ ке кылӥсько, соку йырме ӝутӥсько но, кусме чатыртыса, соосын ӵош мон но ӟиллё сямен ӟильыртыны кутскисько » Любовь Мишина (Ганькова), Удмуртиысь кивалтэтлэн литературая премиезлэн лауреатэз Ужъёсаз Любовь Ганькова вань мылкыдзэ, сюлэмзэ, вань быгатонлыксэ пыӵатыны тырше. « Мон малпасько, гожъяськон мылкыд всё-таки Инмарен сётӥське. <…> Если тыныд Инмар сыӵе кузьым сётӥз ке, марлы тон сое пачкатыса возёд, кузьма тон сое калыклы, бырттэтэн, пичиен, кырымен-сузен, лыдӟисез шумпотты » Любовь Мишина (Ганькова), Удмуртиысь кивалтэтлэн литературая премиезлэн лауреатэз Гожъясь туала калыклэсь книга лыдӟонлэсь палэнскемзэ пусъе. Озьы ке но, Любовь Ганьковалэсь бичетъёссэ ӝоген басьяло, лыдӟо, ушъяло. Соку солэн мылкыдыз но ӝутске, выль произведениос но кылдо. « Малпасько, книга бамъёсы библиотекаын ӵужектыса, вужмыса, ӝыжомыса уз кылле, лыдӟись адями соосты шедьтоз, лыдӟоз, дунъялоз » Любовь Мишина (Ганькова), Удмуртиысь кивалтэтлэн литературая премиезлэн лауреатэз Вожвылъяськонын вормисьёслы дипломъёсты Удмуртиысь печатья но калыке ивортодэт вӧлмытонъя агентстволэн кивалтӥсез Александр Валов но Удмуртиысь йӧскалык лыдӟетъюртлэн кивалтӥсез Татьяна Тенсина сётӥзы. Элькун кивалтэтлэсь литературая премизэ 2013-тӥ арысен сётъяло. Солэн валтӥсь ужпумез — гожъяськон мылкыдэз ӝутыны но литература удысэз азьланьтыны. Тодэ вайытом, 2023-тӥ арын Удмуртилэн литературая шоркарез Эрга ёрос луоз. Тегъёс: Лулчеберет вожвылъяськон книгаос премия Ижкар Удмуртия  